text: Note.
  Kan synges på melodien til: Som forårssolen morgenrød.
  Teksten.
  &lt;poem&gt;
  Alt, hvad som fuglevinger fik,
  alt, hvad som efter fugleskik
  med sanglyd drager ånde,
  lovsynge Gud, for han er god,
  han i sin nåde råder bod
  på støvets ve og vånde.
  Min sjæl, du har af alt på jord
  i tanken og din tunges ord
  de allerbedste vinger,
  og friest er dit åndefang,
  når dybt du drager det i sang,
  så højt i sky det klinger.
  Hvad er vel og på jorderig,
  der sammenlignes kan med dig
  i trangen til Guds nåde?
  Og det var dig, den ledte om,
  da med Vorherre hid den kom
  på underligste måde.
  Så vågn da op, min sjæl, bryd ud
  med lovsangs røst og pris din Gud,
  din skaber og genløser,
  som så til dig i nåde ned
  og over os sin kærlighed
  med trøsteren udøser!
  Og sig det til hver fugl på jord,
  og sig til alle englekor,
  hvis sang livsaligst klinger,
  at du med dem i væddestrid
  vil prise Gud til evig tid
  for ånde, røst og vinger! 
  &lt;/poem&gt;